14 ຄົນເສຍຊີວິດ ໃນການບຸກໂຈມຕີ ຂອງກຸ່ມຕາລີບັນ ຢູ່ກຸງຄາບູລ
ການໂຈມຕີຂອງກຸ່ມຕາລີບັນ ເກືອບນຶ່ງມື້ ເອົາຊີວິດຜູ້ຄົນໄປ 14 ຄົນ ໃນກຸງຄາບູລ ນະຄອນຫລວງອັຟການິສຖານ.
ການໂຈມຕີຂອງພວກກະບົດທີ່ດໍາເນີນມາເກືອບນຶ່ງມື້ເຕັມໃນໃຈກາງນະຄອນຫລວງຄາບູລ ໄດ້ຍຸດຕິລົງໃນວັນພຸດມື້ນີ້ ເວລາພວກກໍາລັງຂອງອັຟການິສຖານ ແລະກຳລັງປະສົມໄດ້ສັງ ຫານພວກຫົວຮຸນແຮງ ທີ່ຍັງເຫລືອຢູ່ ຊຶ່ງໄດ້ເປີດສາກໂຈມຕີໃນລະຍະໄກ ໃສ່ສະຖານທູດ ສະຫະລັດແລະກອງບັນຊາການຂອງກຸ່ມເນໂຕ້ນັ້ນ ພວກກະບົດໄດ້ບຸກຖະຫລົ່ມເຂົ້າໄປໃນຕຶກອາຄານຫລັງນຶ່ງທີ່ຫາກໍສ້າງແລ້ວເຄິ່ງນຶ່ງໃນວັນ ອັງຄານວານນີ້ທີ່ສາມາດຫລຽວເບິ່ງ 2 ບໍລິເວນດັ່ງກ່າວໄດ້ ແລ້ວກໍໄດ້ຍິງປືນ ແລະຈະ ຫລວດ RPG ໄປໃສ່ ໃນຂະນະທີ່ພວກຫົວຮຸນແຮງຈຸອື່ນໆທໍາການໂຈມຕີເປົ້າໝາຍອື່ນໆ ຂອງຕໍາຫລວດອັຟການິສຖານ ໃນນະຄອນຫລວງນັ້ນ ພວກເຮືອບິນເຮລີຄອບເຕີຂອງກຸ່ມເນໂຕ້ທີ່ດໍາເນີນງານຄຽງບ່າຄຽງໄຫລ່ກັບພວກກໍາລັງ ຮັກສາຄວາມປອດໄພຂອງອັຟການິສຖານໃນທີ່ສຸດກໍສາມາດກວາດລ້າງພວກກະບົດ 6 ຄົນ ທີ່ຍັງເຫຼືອນັ້ນອອກຈາກຕຶກອາຄານດັ່ງກ່າວໃນວັນພຸດມື້ນີ້ ເຮັດໃຫ້ການໂຈມຕີຂອງພວກ ກະບົດສິ້ນສຸດລົງ ເຊື່ອກັນວ່າ ການໂຈມຕີດັ່ງກ່າວນັບວ່າເປັນການໂຈມຕີທີ່ໃຊ້ເວລາດົນນານທີ່ສຸດທີ່ເກີດຂຶ້ນ ໃນກຸງຄາບູລ ນັບແຕ່ສົງຄາມອັຟການິສຖານໄດ້ເລີ້ມຂຶ້ນມາ ແລະໄດ້ເຮັດປະຊາຊົນເສຍຊີວິດ ໄປຢ່າງໜ້ອຍ 14 ຄົນແລະບາດເຈັບປະມານ 20 ກວ່າຄົນ ໂຄສົກຝ່າຍກໍາລັງປະສົມກ່າວວ່າ ພວກພົນລະເຮືອນອັຟການິສຖານ 11 ຄົນເສຍຊີວິດໃນ ການໂຈມຕີດັ່ງກ່າວ ແລະທະຫານເນໂຕ້ 6 ຄົນ ໄດ້ຮັບບາດເຈັບ ກະຊວງພາຍໃນຂອງ ອັຟການິສຖານກ່າວວ່າ ຢ່າງໜ້ອຍເຈົ້າໜ້າທີ່ຕໍາຫລວດ 3 ຄົນໄດ້ເສຍຊີວິດໄປ ທັງກຸ່ມເນໂຕ້ແລະສະຖານທູດສະຫະລັດຕ່າງກໍກ່າວວ່າ ບໍ່ມີພະນັກງານຈັກຄົນຂອງຕົນ ໄດ້ຮັບບາດເຈັບຈາກການບຸກໂຈມຕີຄັ້ງນີ້ ກຸ່ມຕາລີບັນໄດ້ອ້າງເອົາຄວາມຮັບຜິດຊອບໃນການໂຈມຕີຄັ້ງນີ້ ແຕ່ທ່ານ Ryan Crocket ເອກອັກຄະລັດຖະທູດສະຫະລັດປະຈໍາອັຟການິສຖານຖິ້ມໂທດໃສ່ເຄືອຂ່າຍ Haqqani ທີ່ມີຖານປະຕິບັດງານໃນປາກິສຖານ ເປັນຜູ້ປະສານງານໃນການໂຈມຕີໃນ ເຂດໃຈກາງກຸງຄາບູລ ຄັ້ງນີ້ ກຸ່ມຫົວຮຸນແຮງ Haqqani ມີສາຍພົວພັນກັບທັງເຄືອຂ່າຍ al-Qaida ແລະກຸ່ມຕາລີບັນ ແລະໄດ້ສະແດງໃຫ້ເຫັນເຖິງຄວາມສາມາດໃນການເປີດ ສາກໂຈມຕີທີ່ສະລັບຊັບຊ້ອນໃນອະດີດຜ່ານມານັ້ນ